เยี่ยมเกษตรกรกลุ่มเกษตรอินทรีย์บ้านหนองเม็ก อำนาจเจริญ หลังช่วยพ้นภัยแล้งซ้ำซาก สร้างรายได้เดือนละ 8 แสนบาท
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (ทส.)พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหาร ทส. เดินทางไปบ้านหนองเม็ก หมู่ที่ 5 ตำบลคึมใหญ่  อำเภอเมือง จังหวัดอำนาจเจริญ ติดตามผลการดำเนินงานโครงการพัฒนาน้ำบาดาลเพื่อการเกษตร โดยมีนายพิจิตร บุญทัน รองผู้ว่าราชการจังหวัดอำนาจเจริญ นายศักดิ์ดา วิเชียรศิลป์ อธิบดีกรมทรัพยากรน้ำบาดาล นายเกรียงศักดิ์ เห็นกลาง ผู้อำนวยการสำนักทรัพยากรน้ำบาดาล เขต 11 (อุบลราชธานี) พร้อมด้วยข้าราชการ เจ้าหน้าที่ และประชาชน ร่วมกันให้การต้อนรับภายหลังจากที่นายพิจิตร บุญทัน รองผู้ว่าราชการจังหวัดอำนาจเจริญ กล่าวต้อนรับ และนายศักดิ์ดา วิเชียรศิลป์ อธิบดีกรมทรัพยากรน้ำบาดาล กล่าวรายงานวัตถุประสงค์และความเป็นมาของโครงการพัฒนา น้ำบาดาลเพื่อการเกษตร นางจำปา สุวะไกร ประธานกลุ่มผักอินทรีย์บ้านหนองเม็ก กล่าวขอบคุณรัฐบาลและกระทรวงทรัพยากรธรรมชาติและสิ่งแวดล้อม ที่ได้เห็นความสำคัญและเข้ามาช่วยเหลือเกษตรกรในพื้นที่ให้พ้นจากปัญหาภัยแล้งซ้ำซากที่เกิดขึ้นทุกปี จากนั้นรัฐมนตรีว่าการกระทรวงทรัพยากรธรรมชาติและสิ่งแวดล้อม พบปะพูดคุยกับประชาชนที่ได้รับประโยชน์จากโครงการฯ พร้อมเยี่ยมชมระบบการบริหารจัดการน้ำบาดาล ของกลุ่มผักอินทรีย์บ้านหนองเม็ก เช่น การให้น้ำระบบน้ำหยดและระบบพ่นหมอกในแปลงปลูกผักอินทรีย์ รวมถึงขั้นตอนต่างๆ ในโรงงานบรรจุผลผลิต ซึ่งนายวราวุธ ได้ให้ความสนใจและชื่นชมการดำเนินงานของกลุ่มเกษตรกร ที่มีความเข้มแข็ง  สามารถต่อยอดผลผลิตจากแหล่งน้ำบาดาลจนเกิดเป็นผลสำเร็จของชุมชนได้เป็นอย่างดี อธิบดีกรมทรัพยากรน้ำบาดาล เปิดเผยว่า โครงการพัฒนาน้ำบาดาล เพื่อการเกษตรบ้านหนองเม็ก หมู่ที่ 5 ตำบลคึมใหญ่ อำเภอเมือง จังหวัดอำนาจเจริญ เป็นหนึ่งต้นแบบความสำเร็จในการช่วยเหลือและบรรเทาความเดือดร้อนของประชาชนในพื้นที่ประสบปัญหาภัยแล้งขาดแคลนน้ำ ภายใต้การทำงานแบบบูรณาการร่วมกันของทุกหน่วยงานที่เกี่ยวข้องเพื่อให้บรรลุเป้าหมายสำคัญคือ การทำให้ประชาชนกินดีอยู่ดี มีความสุข โดยเฉพาะเรื่องน้ำกินน้ำใช้และน้ำเพื่อการเกษตร ตามนโยบายของรัฐบาล และนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ซึ่งที่ผ่านมากรมทรัพยากรน้ำบาดาลได้จัดทำโครงการน้ำบาดาลเพื่อการเกษตรที่บ้านหนองเม็กมาตั้งแต่ปีงบประมาณ 2558 สามารถผลิตน้ำสำหรับใช้ในการเกษตรได้ไม่น้อยกว่า 83,220 ลูกบาศก์เมตรต่อปี พื้นที่ที่ได้รับประโยชน์ไม่น้อยกว่า 150 ไร่ เกษตรกรได้รับประโยชน์กว่า 54 ราย มีโรงเรือนปลูกผัก 40 โรงเรือน เกษตรกรปลูกผักออร์แกนิกและข้าวอินทรีย์ ต่อมากลุ่มเกษตรกรเป็นที่รู้จักเรื่องการปลูกผักออร์แกนิกในวงกว้าง มีการทำการตลาดกับลูกค้ารายใหญ่ ทำให้มีสมาชิกเข้าร่วมกลุ่มเพิ่มมากขึ้น ส่งผลให้ปริมาณน้ำไม่เพียงพอต่อการทำการเกษตร จึงได้ขอความอนุเคราะห์กรมทรัพยากรน้ำบาดาลจัดสรรงบประมาณโครงการพัฒนาระบบกระจายน้ำบาดาลเพื่อการเกษตรด้วยพลังงานแสงอาทิตย์ ประจำปีงบประมาณ 2562 และ 2563 ซึ่งสามารถผลิตน้ำสำหรับใช้ในการเกษตรเพิ่มขึ้นกว่า 32,850 ลูกบาศก์เมตรต่อปี พื้นที่ที่ได้รับประโยชน์เพิ่มขึ้น  477 ไร่ เกษตรกรได้รับประโยชน์ 39 ราย และมีโรงเรือนปลูกผักเพิ่มขึ้น 160 โรงเรือน  ส่งผลให้ปัจจุบันกลุ่มเกษตรอินทรีย์บ้านหนองเม็กสามารถผลิตสินค้าที่ได้คุณภาพมาตรฐานเพิ่มมากขึ้นและมีรายได้จากการจำหน่ายผลผลิตถึงเดือนละ 800,000 บาท